ธ.ก.ส. พร้อมลุยตั้งกองทุนพยุงราคาสินค้าเกษตร
ธ.ก.ส. พร้อมลุยตั้งกองทุนพยุงราคาสินค้าเกษตร เล็งดึงเงินเกษตรกรสะสมเข้ากองทุนไว้รับซื้อผลผลิตในช่วงที่ราคาตกต่ำ
9 ก.ค. 2553

ธ.ก.ส. พร้อมลุยตั้งกองทุนพยุงราคาสินค้าเกษตร เล็งดึงเงินเกษตรกรสะสมเข้ากองทุนไว้รับซื้อผลผลิตในช่วงที่ราคาตกต่ำ 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. พร้อมเดินหน้าตามนโยบายของรัฐเรื่องการจัดตั้งกองทุนรักษาระดับราคาสินค้าเกษตร หรือกองทุนพยุงราคาสินค้าเกษตร เพื่อช่วยบรรเทาผลกระทบให้เกษตรกรในช่วงที่ราคสินค้าเกษตรตกต่ำ ซึ่งการเดินหน้ากองทุนดังกล่าวเชื่อว่าจะต้องได้รับการประสานความร่วมมือกับทางกระทรวงพาณิชย์ในเรื่องของขั้นตอนและกระบวนการรวมถึงการกำหนดราคาอ้างอิง 
"เหมือนกองทุนอ้อยและน้ำตาล ที่พอเวลาที่ราคาสินค้าเกษตรดีก็มีการเรียกดึงเงินจากเกษตรกรเก็บเข้ากองทุนสะสมไว้ใช้และในยามที่ราคาสินค้าเกษตรตกต่ำ ก็สามารถนเงินจากกองทุนมารับซื้อสินค้าเกษตรได้ " นายลักษณ์กล่าว 
นายลักษณ์ ยังได้กล่าวถึงความคืบหน้าโครงการแก้หนี้นอกระบบอีกว่า ได้ปล่อยสินเชื่อให้ลูกหนี้ไปแล้ว 2 แสนราย คิดเป็นมูลหนี้ 1.7 หมื่นล้านบาท จากลูกหนี้ที่มาขึ้นทะเบียนทั้งหมดกว่า 6 แสนราย โดยเชื่อว่าภายในเดือนส.ค. นี้จะสามารถรับโอนหนี้ได้ทั้งหมด 3 แสนราย หรือครึ่งหนึ่งของที่ขึ้นทะเบียนไว้ ซึ่งในจำนวนนี้มีลูกหนี้ที่ประเมินว่า ไม่มีศักยภาพในการชำระหนี้ประมาณ 4-5 หมื่นราย ซึ่งจะประสานให้บรรษัทค้ำประกันสินเชื่อขนาดย่อม หรือ บสย.ค้ำประกันหนี้ให้  20-25 % ของมูลหนี้เดิม
นอกจากนี้  ธ.ก.ส.ยังช่วยเหลือลูกหนี้ที่ประสบภัยแล้ง หลังจากคณะรัฐมนตรี( ครม. ) อนุมัติให้ธนาคารยืดการชำระหนี้ และงดดอกเบี้ยเป็นเวลา 1 เดือน ให้เกษตรกรที่ไม่สามารถปลูกข้าวนาปรังได้ เนื่องจากฝนขาดช่วง ซึ่งเบื้องต้นมีลูกหนี้ที่อยู่ในข่ายทั้งหมด 9.3 แสนราย คิดเป็นมูลหนี้รวมกว่า 3  หมื่นล้านบาท โดยมีภาระดอกเบี้ยที่รัฐบาลจะต้องชดเชยให้กับธนาคาร ในช่วงเวลา 1 เดือนถึง 1 เดือนครึ่ง เป็นวงเงิน 200 ล้านบาท ซึ่งธนาคารจะตรวจสอบตัวเลขที่ชัดเจนต่อไป